FI Euroopan unionin virallinen lehti C 89/24

Kanne 31.1.2011 — ISOTIS v. komissio

(Asia T-59/11)

2011/C 89/47

Oikeudenkäyntikieli: kreikka

Asianosaiset

Kantaja: Koinonia tis Pliroforias Anoichti stis Eidikes Anagkes — ISOTIS (Ateena, Kreikka) (edustaja: asianajaja B. Christianos)

Vastaaja: Euroopan komissio

Vaatimukset

Kantaja vaatii unionin yleistä tuomioistuinta

— toteamaan, ettei kantaja ole rikkonut sopimuksen FP6 yleisten sopimusehtojen II.16.2 artiklaa, sopimusten eTEN yleisten sopimusehtojen II.7.3 (vakava rahoitusrikkomus) ja II.7.4 artiklaa (virheelliset ilmoitukset) ja sopimusten CIP yleisten sopimusehtojen II.10.3 artiklaa (sopimusrikkomus ja tietojen antamatta jättäminen)

— toteamaan, että komissio on rikkonut kysymyksessä olevia sopimuksia, koska se kyseenalaisti kantajan menojen tukikelpoisuuden

— toteamaan, että 932 362,44 euron suuruiset menot, jotka kantaja on esittänyt komissiolle sopimusten ACCESS-eGOV, EU4ALL, eABILITIES, EMERGE, ENABLE, ASK-IT, NAVIGABILE, EURIDICE ja T-SENIORITY yhteydessä ovat tukikelposia, eikä kantaja ole velvollinen palauttamaan maksettuja summia komissiolle

— toteamaan, että komission on rikkonut sopimusvelvoitteitaan, koska se on suorittanut sopimusten EU4ALL, ASK-IT ja ENABLE viimeiset rahoituserät myöhässä

— toteamaan, että komission on maksettava kantajalle 52 584,05 euroa tämän kanteen tiedoksi antamisesta laskettuine korkoineen sopimuksesta EU4ALL kantajalle aiheutuneista menoista

— toteamaan, että komission on maksettava kantajalle 20 678,60 euroa tämän kanteen tiedoksi antamisesta laskettuine korkoineen sopimuksesta ASK-IT kantajalle aiheutuneista menoista

— toteamaan, että komission on maksettava kantajalle 11 693,05 euroa tämän kanteen tiedoksi antamisesta laskettuine korkoineen korvauksena sopimuksesta ENABLE kantajalle aiheutuneista menoista

— velvoittamaan komission korvaamaan oikeudenkäyntikulut.

Oikeudelliset perusteet ja pääasialliset perustelut

Kantaja vetoaa kanteensa — joka perustuu yhtäältä kysymyksessä olevien sopimusten välityslausekkeisiin ja toisaalta Belgian oikeuteen, johon näissä sopimuksissa viitataan — tueksi kahteen kanneperusteeseen.

Kantaja väittää ensinnäkin, että menot, jotka se on esittänyt komissiolle, ovat tukikelpoisia, ja ettei se ole rikkonut sopimusvelvoitteitaan. Kantaja katsoo erityisesti, että komission kantajalle toimittamat huomautukset, jotka perustuvat ohjelmia ACCESS-eGOV, EU4ALL, eABILITIES, EMERGE, ENABLE, ASK-IT, NAVIGABILE, EURIDICE ja T-SENIORITY koskeviin tilintarkastustoimiin ja jotka koskevat kantajan varainhoitoa ja menojen tukikelpoisuutta, ovat täysin perusteettomia. Näin ollen kantaja ei ole rikkonut millään tavalla sopimusvelvoitteitaan, ja kaikki kantajan menot on katsottava tukikelpoisiksi.

Kantaja väittää toiseksi, että komissio on rikkonut sopimusvelvoitteitaan kyseenalaistaessaan menojen tukikelpoisuuden ja maksaessaan tietyt menot myöhässä. Kantaja katsoo erityisesti, että se, että komissio kiistää menojen tukikelpoisuuden merkitsee sopimusvelvoitteiden rikkomista, hyvän tavan vastaisuutta ja oikeuden väärinkäyttöä, koska tilintarkastustoimista tehdyt johtopäätökset olivat täysin perusteettomia, epämääräisiä ja yleisluonteisia. Kantaja katsoo lisäksi, että se, että komissio on maksanut viimeiset rahoituserät sopimusten EU4ALL, ASK-IT ja ENABLE osalta myöhässä, merkitsee sopimusvelvoitteiden rikkomista. Siksi kantaja vaatii, että unionin tuomioistuin toteaa, että komission on velvollinen suorittamaan nämä rahoituserät.